Der er godt gang i hyggesnakken over morgenkaffen på Vrå Højskole torsdag morgen. Men spisesalen er langt fra fyldt op. Dette semester startede med 32 tomme elevpladser, fordi mange udenlandske elever grundet corona har aflyst deres højskoleophold. - Der er rigtig mange af vores udenlandske elever, der ikke har kunnet komme til Danmark, fordi der stadig er restriktioner i deres lande. Derfor har vi mange tomme pladser, siger Rikke Jung Andersen, forretningsfører på Vrå Højskole. Ikke de eneste 2021 var et presset år for højskolen i Vendsyssel - 14 ud af 47 medarbejdere måtte fyres. Derfor var der håb om, at 2022 ville starte bedre ud. Og det er ifølge  Rikke Jung Andersen en tendens, der også ses på andre lignende højskoler. På grund af den lave tilslutning af elever, får højskolen derfor nu helt ekstraordinært lov til at  starte et kort hold op fra marts til juni. Normalt varer et ophold seks måneder. - Vi vil rigtig gerne have en fyldt skole, siger Rikke Jung Andersen. Normalt til efteråret Med de nye foranstaltninger er der dog positive forventninger til fremtiden. Rikke Jung Andersen meddeler, at man ikke regner med, at det lave elevtal lige nu vil få mærkbare økonomiske konsekvenser for højskolen i år. Hun tror på, at spisesalen vil summe endnu mere af liv senere på året. - Vi håber, det er løst til efteråret, slutter hun.

Opsummering:
Vrå højskole har markant færre elever end normalt, fordi corona-pandemien stikker en kæp i hjulet.